Zajatsji-eiland

Zajatsji-eiland (Russies: За́ячий остров, Zajatsji ostrof), wat vertaal kan word as "Haaseiland", is ’n eiland in Sint Petersburg, Rusland, wat in die breedste deel van die Newarivierdelta lê. Dit word van Petrogradski-eiland in die noorde geskei deur die Kronwerkski-straat en daarmee verbind deur die Kronwerkski- en die Ioannofski-brug.

Die eiland bied ’n prentjiemooi uitsig op die stad se historiese sentrum en die Newa.

Geskiedenis 
Zajatsji-eiland was vir die grootste deel van sy geskiedenis ’n moerasagtige, onbewoonde eiland tot in 1703, toe Pieter die Grote sy Fort van Petrus en Paulus daar begin bou en self die eerste stene van die fondament gelê het.

Tot in die 19de eeu was daar drie kanale in die fort, wat die eiland in vier verdeel het. Die kanale is in die laat 19de eeu opgevul.

Tydens die Rooi Terreur ná die totstandkoming van die Bolsjewistiese regering was die eiland die terrein van moorde op die vyande van die staat. Lyke is opgegrawe tydens die onlangse bou van ’n pad. Volgens sommige skattings is honderde mense doodgemaak en volgens ander moontlik duisende.

Verwysings 
  Hierdie artikel is vertaal uit die Engelse Wikipedia

Eilande van Sint Petersburg